钦定古今图书集成/明伦汇编/氏族典/第352卷 > 《廖用贤尚友录》 > 侯挚
## 钦定古今图书集成/明伦汇编/氏族典/第352卷 > 《廖用贤尚友录》 > 侯挚

按《金史侯挚传》：“挚初名师尹，避讳改今名。字莘卿，东
阿人。明昌二年进士入官，慷慨有为。承安间，迁山东
路盐使司判官。贞祐初，擢为右补阙。二年，诏挚与李
迥秀分诣西山招抚。宣宗南渡，转劝农副使，俄迁行
六部侍郎。三年，以挚为太常卿，行尚书六部事。俄拜
参知政事，行尚书省于河北。四年，进拜尚书，行省事”
于东平。兴定元年，升资德大夫。三年，设汴京东西南
三路行三司，诏挚居中总其事焉。四年，迁荣禄大夫，
致仕。天兴元年，起为平章政事，封萧国公，行京东路
尚书省事，复致仕，居汴中。及崔立，以汴城降，为大兵
所杀。挚为人威严，御兵人莫敢犯。在朝遇事敢言，又
喜荐士，南渡后，宰执中人望最重。